ΓΡΑΠΤΗ ΕΡΩΤΗΣΗ E-3096/02

υποβολή: Brice Hortefeux (PPE-DE) προς την Επιτροπή

(28 Οκτωβρίου 2002)

Θέμα: Έλεγχος της οικονομικής διαχείρισης

Το σκάνδαλο ENRON κατέδειξε πόσο ευπαθής είναι η οικονομική σταθερότητα καθώς και ότι εξαρτάται από τις επιχειρήσεις διαχειριστικού ελέγχου στις ΗΠΑ και στην Ευρώπη.

Εδώ και αρκετά χρόνια, ο αριθμός των μεγάλων εταιριών ελέγχου δεν σταμάτησε να μειώνεται. Αυτή η διαρθρωτική αλλαγή είχε ως συνέπεια να περιοριστεί η επιλογή των μεγάλων εταιριών και των πολυεθνικών στην αναζήτηση τέτοιας εταιρίας.

Κατά συνέπεια, η επιλογή αξιόπιστης εταιρίας ελέγχου έχει σήμερα μεγάλη σημασία. Ο περιορισμένος αριθμός παραγόντων σε θέματα οικονομικής διαχείρισης — μόνο τέσσερις εταιρίες στις ΗΠΑ — είναι εξίσου ανησυχητικός γιατί, όπως κατέδειξε το παράδειγμα της εταιρίας ENRON, αυτή η κατάσταση μπορεί να κλονίσει τη σταθερότητα των χρηματοπιστωτικών αγορών οι οποίες έχουν ήδη αποδυναμωθεί από τις πολυάριθμες κρίσεις.

Περισσότερο από το 80 % των 100 μεγαλύτερων κοινοτικών επιχειρήσεων στο Βέλγιο, τη Γαλλία, την Ιταλία, το Ηνωμένο Βασίλειο και στις Κάτω Χώρες δεν μπορεί να απευθυνθεί παρά μόνο σε τέσσερις εταιρίες διαχειριστικού ελέγχου. Αυτή η εξέλιξη αντιβαίνει προς τον ανταγωνισμό και τείνει προς τη μονοπώληση της διεθνούς αγοράς από μόνο ορισμένα μεγάλα ειδικευμένα γραφεία.

Έναντι αυτής της αρνητικής και πολύ επικίνδυνης εξέλιξης για τη σταθερότητα των χρηματοπιστωτικών αγορών, η Ευρωπαϊκή Επιτροπή προτίθεται να παρέμβει και ποια μέτρα σκοπεύει να λάβει στο πλαίσιο των άρθρων 81 και 82 της Συνθήκης ΕΚ·

Απάντηση του κ. Monti εξ ονόματος της Επιτροπής

(16 Δεκεμβρίου 2002)

Εξαιτίας του σκανδάλου της Enron, η εταιρεία Andersen έπαψε να λειτουργεί σε παγκόσμια κλίμακα και οι συνεταίροι της στην Ένωση επεδίωξαν να προσχωρήσουν σε μία από τις τέσσερις άλλες μεγάλες εταιρείες διαχειριστικού ελέγχου (δηλ. την KPMG, την PricewaterhouseCoopers, την Deloitte & Touche Tohmatsu και την Ernst & Young). Διαφορετικές ήταν οι συμφωνίες που συνήφθησαν κατόπιν διαπραγματεύσεων σε κάθε κράτος μέλος.

Μόνο τρεις από τις συγκεντρώσεις που πραγματοποιήθηκαν στην Κοινότητα εμπίπτουν στο πεδίο εφαρμογής του κοινοτικού κανονισμού για τον έλεγχο των συγκεντρώσεων(1), και επρόκειτο για τις συναλλαγές που πραγματοποιήθηκαν στη Γερμανία, τη Γαλλία και το Ηνωμένο Βασίλειο. Η διενεργηθείσα για τιςποθέσεις αυτές έρευνα επιβεβαίωσε ότι οι πέντε μεγάλες εταιρείες διαχειριστικού ελέγχου εξυπηρετούσαν μία διαφορετική αγορά μεγάλων και διεθνών επιχειρήσεων οι οποίες οπωσδήποτε θα προσέφευγαν μόνο στις μεγάλες εταιρείες διαχειριστικού ελέγχου με διεθνές δίκτυο. Συνεπώς οι τοπικές εταιρείες Andersen, στερούμενες δικτύου, δεν μπορούσαν πλέον αφεαυτές να κρατήσουν τους μεγάλους πελάτες, και οι συγχωνεύσεις δεν θα συνέβαλαν από μόνες τους σε ενδεχόμενη επιδείνωση του ανταγωνισμού συνεπεία της απώλειας μιας από τις πέντε μεγάλες εταιρείες διαχειριστικού ελέγχου. Στη διάρκεια της έρευνας, δεν διατυπώθηκαν αξιοσημείωτες ανησυχίες εκ μέρους πελατών όσον αφορά τον ανταγωνισμό στην οικεία αγορά. Συνεπώς, η Επιτροπή ενέκρινε τις τρεις συναλλαγές(2). Οι αντίστοιχες εθνικές αρχές ανταγωνισμού των κρατών μελών εξέτασαν διεξοδικά άλλες συναλλαγές και τελικά τις ενέκριναν.

Η Επιτροπή εκτιμά ότι δεν συντρέχει λόγος παρέμβασης στον τομέα βάσει των άρθρων 81 και 82 της συνθήκης ΕΚ. Συμμερίζεται τις ανησυχίες του Αξιότιμου Μέλους σχετικά με τη διάρθρωση του κλάδου, και θα εξακολουθήσει να παρακολουθεί στενά τον κλάδο και ιδίως ενδεχόμενες εξελίξεις από πλευράς κανονισμών που μπορεί να σημειωθούν συνεπεία των πρόσφατων σκανδάλων.

(1) Κανονισμός του Συμβουλίου (ΕΟΚ) αριθ. 4064/89 της 21ης Δεκεμβρίου 1989 σχετικά με τον έλεγχο των συγκεντρώσεων μεταξύ επιχειρήσεων, ΕΕ L 395 της 30.12.1989.

(2) M.2810 Deloitte & Touche/Andersen UK, άρθρο. 6, παράγραφος 1, στοιχείο β) απόφαση της 1ης Ιουλίου 2002 M.2824 Ernst & Young/Andersen Germany άρθρο. 6, παράγραφος 1, στοιχείο β) απόφαση της 27ης Αυγούστου 2002 M.2816 Ernst & Young/Andersen France, άρθρο. 6, παράγραφος 1, στοιχείο β) απόφαση της 5ης Σεπτεμβρίου 2002 http://europa.eu.int/comm/competition/mergers/cases/index/by_cy_a.html

an_.